OBH 6861/1996.
Az állampolgári jogok országgyűlési biztosának jelentése
Előadó: dr. Kiss László

Az eljárás megindulása:

	A panaszos bejelentéssel fordult hivatalunkhoz, mert 1989-ben F. L. r.örm. és két társa, a BRFK. XIII. ker. Rendőrkapitányság beosztottai betöréses lopások elkövetésére vették rá, amelyeket tőlük kapott tippek alapján részben önállóan, részben velük együtt követett el. 
	A panaszos 1996. március 7. óta 4 év 6 hónapi jogerős ítéletét tölti a Váci Börtönben, azonban a neve alapján a Váci Fegyház és Börtönbe küldött levelünket a börtön parancsnoka visszaküldte, mivel az ott büntetését töltő három azonos nevű elitélt közül egyik sem ismerte el magáénak a bejelentést. A bejelentés alapján az állampolgári jogok országgyűlési biztosáról szóló  1993. évi LIX. tv. 16. § (1) bekezdésére tekintettel vizsgálatot rendeltem el az esetleges alkotmányos visszásság megállapítása érdekében.

Alkalmazott jogszabályok:

A büntetőeljárásról szóló 1973. évi I. törvény.
122. § (2) Minden hatóság és hivatalos személy köteles a hivatali hatáskörében tudomására jutott bűncselekményt - ha az elkövető ismert, annak megjelölésével - feljelenteni. A feljelentéshez csatolni kell a bizonyítási eszközöket, vagy, ha ez nem lehetséges, a megőrzésükről kell gondoskodni.

49/1995. (V. 4.) Korm. rendelet a Rendvédelmi Szervek Védelmi Szolgálatáról.
1. § (1) Az Rtv. 97. §-ának (1) bekezdése g) pontjában meghatározott rendvédelmi szervek belső bűnmegelőzési célú ellenőrzését és a bűnfelderítést (a továbbiakban együtt: alaptevékenység) a Belügyminisztérium szervezeti egységeként működő Rendvédelmi Szervek Védelmi Szolgálata (a továbbiakban: Szolgálat) látja el.
3. § (1) A Szolgálat végzi a rendvédelmi szervek hivatásos, közalkalmazotti és köztisztviselői állományába tartozók, valamint a határőrségnél hadkötelezettség alapján sor- és tartalékos katonai szolgálatot teljesítők által elkövetett, e rendelet mellékletében meghatározott bűncselekmények felderítését.
(5) A Szolgálat felderítő tevékenységét bűncselekmény gyanúja esetén az alapos gyanú megállapításáig vagy kizárásáig folytatja. Az alapos gyanú megállapítása esetén feljelentést tesz a hatáskörrel rendelkező, illetékes nyomozó hatóságnál.

Megállapított tényállás:
	A bejelentést - az abban foglaltak ellenőrzése érdekében - a BM Rendvédelmi Szervek Védelmi Szolgálatának küldtem meg. A kapott tájékoztatás szerint a panaszos által bejelentett bűncselekmények miatt a Fővárosi Főügyészség B.10. 257/1992. sz. vádirata alapján a Fővárosi Bíróság 12. B. 1080/1992/96. számon, majd a Legfelsőbb Bíróság Bf. IV. 100/1995/8. számon jogerősen elitélte F. L. volt r.őrmestert és D. N. volt r. őrmestert. Az ügyben ugyancsak gyanúsítottként szereplő M. T. volt r. őrmestert bizonyítékok hiányában felmentették. A bűncselekmények miatt 1991. július 15-i hatállyal mindhárom rendőrt lefokozták és elbocsátották a hivatásos állományból. 
	A bejelentés nem hatóság intézkedése vagy annak elmulasztása miatt tett panasz, hanem rendőrök által önállóan vagy társtettesként elkövetett bűncselekményekre vonatkozó tájékoztatás. A bűncselekmények miatt a bíróság jogerős itéletet hozott, ezért alkotmányos jogsérelem az ügyben nem állapítható meg. Az ügyben a panaszos tájékoztatására nincs lehetőség, mivel korábbi megkeresésem alapján a beadvány feladójaként szereplő büntetésvégrehajtási intézetben nem sikerült megállapítani, hogy a beadvány kitől származik.
 	A fentieket összefoglalva megállapítottam, hogy az ügyben a tényállás alapján hatásköröm nincs, ezért a vizsgálatot intézkedés nélkül lezárom. 

Budapest, 1997. szeptember

Gönczöl Katalin